DOHODA
medzi vládou Slovenskej republiky  a vládou Bieloruskej republiky 
o spolupráci v oblasti veterinárnej medicíny

	Vláda  Slovenskej republiky a vláda Bieloruskej republiky (ďalej len „zmluvné strany“),

	snažiac sa rozvíjať vzájomnú spoluprácu vo veterinárnej oblasti s cieľom ochrany  území svojich štátov pred nákazlivými a parazitárnymi ochoreniami zvierat, vrátane ochorení spoločných pre zvieratá a ľudí,

	riadiac sa želaním zdokonaľovať formy veterinárnej kontroly prevozu zvierat 
a produktov živočíšneho pôvodu, 

sa dohodli takto:

Článok 1

Termíny, ktoré sa používajú v tejto dohode znamenajú:

1. Veterinárna činnosť - systém štátnych veterinárnych, veterinárno-sanitárnych a protinákazových opatrení, ktoré sú zamerané na prevenciu vzniku, rozšírenia a likvidáciu nákazlivých ochorení zvierat,  profylaxiu nenákazlivých ochorení zvierat a ich liečenie, ochranu ľudí pre ochoreniami, spoločnými pre človeka a zvieratá,  zabezpečenie kontroly výroby produktov živočíšneho pôvodu a ochranu území štátov zmluvných strán pred zavlečením pôvodcov nebezpečných nákaz zvierat z iných štátov.

     2. Zvieratá:
- nepárnokopytníky (kone, osly, muly, pony a iné)
- párnokopytné domáce a divé zvieratá (hovädzí dobytok, ošípané, ovce, kozy, zubry a iné)
- zoologické a cirkusové zvieratá 
- kožušinové zvieratá (králiky, líšky, norky, polárne líšky a iné)
- domáce a divé vtáctvo (sliepky, morky, husi, kačice, perličky, bažanty, jarabice, prepelice a iné vtáctvo)
- exotické zvieratá
- ryby, raky, žaby, mäkkýše, korytnačky a iné druhy živočíchov. 
- včely

3. Produkty živočíšneho pôvodu:
-  mäso a mäsové výrobky, mlieko a mliečne výrobky, ryby a rybie výrobky
- vajcia a vaječné produkty, produkty chovu včiel, sperma hospodárskych a iných    zvierat, vaječné bunky, zygoty, embryá, násadové vajcia
- koža, srsť, vlas, páperie, perie, kožušiny, žľazy s vnútornou sekréciou, vnútorné orgány, rohy, kopytá a iné suroviny.

4. Krmivo:
- krmivá rastlinného pôvodu (seno, slama, zrno a iné produkty rastlinného pôvodu, ktoré sa používajú na kŕmenie zvierat);
- priemyselné krmivá (kombinované krmivá, mäsokostná múčka, rybia múčka a iné krmivá živočíšneho pôvodu);
- kŕmne doplnky (kŕmne droždie, premixy, minerálne a vitamínové zmesi a iné biologicky aktívne látky, ktoré sa používajú pri kŕmení zvierat).

Článok 2

1. Zmluvné strany sa dohodli, že v rámci vnútroštátnych právnych predpisov svojich štátov budú prijímať opatrenia na ochranu území svojich štátov pred zavlečením a  šírením nákazlivých ochorení zvierat z územia štátu jednej zmluvnej strany na územie štátu druhej zmluvnej strany pri dovoze, vývoze a prevoze zvierat, produktov živočíšneho pôvodu, krmív a iných produktov, ktoré môžu byť prenášačom pôvodcov nákazlivých ochorení zvierat.

2. Zmluvné strany sa dohodli, že sa budú navzájom pravidelne informovať o vzniku, šírení a likvidácii nákazlivých ochorení zvierat na územiach svojich štátov, ktoré sa nachádzajú na zozname „A“ Medzinárodného úradu pre nákazy, v termíne a spôsobom, upravenom Medzinárodným zákonníkom zdravia zvierat. V tejto informácii sa musia uviesť regióny, kde vznikli ochorenia, druhy a množstvo nakazených zvierat, prijaté opatrenia na ich lokalizáciu a likvidáciu, príčiny a predpokladané spôsoby zavlečenia nákazy.

3. Zmluvné strany sa budú pravidelne informovať o výskyte nákazlivých ochorení  na územiach svojich štátov, ktoré sú v zozname „B“  Medzinárodného úradu pre nákazy, prostredníctvom výmeny mesačných hlásení o výskyte  nákaz zvierat alebo iných odborných informácií.

4.  V prípade nutnosti si zmluvné strany budú navzájom pomáhať pri diagnostike výskytu ochorení zvierat na územiach štátov zmluvných strán a pri vykonávaní profylaktických opatrení pri hrozbe vzniku nákazlivých ochorení zvierat prostredníctvom  výmeny biopreparátov (vakcín) v súlade s vnútroštátnymi právnymi predpismi svojich štátov a medzinárodnými pravidlami. 

Článok 3

1. Zmluvné strany sa budú navzájom informovať o podmienkach a možnostiach uplatňovania zodpovedajúcich nariadení a programov profylaxie a boja proti nákazlivým a parazitárnym ochoreniam zvierat na územiach svojich štátov.

2. Zmluvné strany sa dohodli, že si budú vymieňať informácie o veterinárno-sanitárnych podmienkach pri vývoze (dovoze, prevoze) zvierat, produktov živočíšneho pôvodu, krmív a iných produktov, ktoré môžu byť prenášačom pôvodcov nákazlivých ochorení zvierat z územia štátu jednej zmluvnej strany na územie štátu druhej zmluvnej strany.
Článok 4

Zmluvné strany v rámci vnútroštátnych právnych predpisov budú vykonávať:

1. Výmenu normatívnej dokumentácie a odborných publikácií, ktoré sa týkajú veterinárnej činnosti.

2. Spoluprácu v oblasti zvyšovania kvalifikácie veterinárnych odborníkov.

3. Vytvorenie vzájomne výhodných podmienok pre obchodnú výmenu liekov, antiparazitík, imunologických prípravkov a diagnostických prípravkov pre potreby veterinárnej činnosti, ktoré sa vyrábajú v štátoch zmluvných strán, a tiež vytvorenie spoločných výrobných alebo obchodných  podnikov v tejto oblasti činnosti.

Článok 5

1. Náklady na výmenu informácií a dokumentácie,  uvedené  v  článkoch 3 a 4 tejto dohody, budú hradené zmluvnou stranou, ktorá odosiela tieto informácie a dokumentáciu.

2. Zvyšovanie kvalifikácie veterinárnych odborníkov sa bude vykonávať na základe vzájomnej dohody medzi príslušnými orgánmi štátov zmluvných strán.

Článok 6

Zmluvné strany sa budú vzájomne písomne informovať o hraničných priechodoch, cez ktoré budú zmluvné strany vykonávať  vývoz, dovoz a prevoz zvierat, produktov živočíšneho pôvodu, krmív a iných produktov, ktoré môžu byť prenášačom pôvodcov nákazlivých ochorení zvierat.

Článok 7

1. Zvieratá, produkty živočíšneho pôvodu, krmivá a iné produkty, ktoré môžu byť prenášačom pôvodcov nákazlivých ochorení zvierat, prevážané z územia štátu jednej zmluvnej strany na územie štátu druhej zmluvnej strany musia byť sprevádzané platnými veterinárnymi osvedčeniami, ktoré sa vydávajú  na každú zásielku osobitne. 

2. Vydávanie veterinárnych osvedčení môžu vykonávať iba príslušné veterinárne orgány štátov zmluvných strán. Veterinárne osvedčenie musí byť originál v slovenskom a ruskom jazyku bez opráv a zmien v texte.

3. Pri opätovnom vývoze zvierat, produktov živočíšneho pôvodu, krmív a iných výrobkov, ktoré môžu byť prenášačom pôvodcov nákazlivých ochorení zvierat, tieto musia byť sprevádzané pôvodným veterinárnym osvedčením  krajiny pôvodu a veterinárnym osvedčením štátu zmluvnej strany - vývozcu.

4. Prevoz zvierat, produktov živočíšneho pôvodu, krmív a iných produktov, ktoré môžu byť prenášačom pôvodcov nákazlivých ochorení zvierat z územia štátu jednej zmluvnej strany cez územie štátu druhej zmluvnej strany sa povolí, ak je zásielka sprevádzaná veterinárnym osvedčením krajiny pôvodu.

Článok 8

1. Vývoz, dovoz a prevoz zvierat, produktov živočíšneho pôvodu, krmív a iných výrobkov, ktoré môžu byť prenášačom pôvodcov nákazlivých ochorení zvierat, z územia štátu jednej zmluvnej strany na územie štátu druhej zmluvnej strany sa bude uskutočňovať po písomnom súhlase príslušných orgánov zmluvných strán.

2. Ak na území štátu jednej  zmluvnej strany vznikne nákazlivé ochorenie, ktoré je na zozname „A“ Medzinárodného úradu pre nákazy, druhá zmluvná strana môže obmedziť alebo zakázať dovoz a prevoz zvierat, produktov živočíšneho pôvodu, krmív a iných produktov, ktoré môžu byť prenášačom pôvodcov nákazlivých ochorení zvierat, o čom upovedomí štát zmluvnej strany, na území ktorého vzniklo takéto nákazlivé ochorenie.

Článok 9

Ak sa pri hraničnej veterinárnej kontrole dovážanej zásielky, prichádzajúcej z územia štátu jednej zmluvnej strany  na územie štátu druhej zmluvnej strany so zvieratami, produktami živočíšneho pôvodu, krmivami a inými produktami, ktoré môžu byť prenášačom pôvodcov nákazlivých ochorení zvierat zistí, že zásielka nezodpovedá veterinárnemu osvedčeniu  alebo, že sa preváža s porušením veterinárno-sanitárnych podmienok, príslušný  orgán štátu zmluvnej strany - dovozcu  podnikne príslušné opatrenia  na odvrátenie zavlečenia nákazy a rozšírenia nákazlivých ochorení a bezodkladne upovedomí o tom príslušný orgán štátu zmluvnej strany - vývozcu.

Článok 10

V prípade vzniku sporu, týkajúceho sa výkladu  a vykonávania ustanovení tejto dohody, zmluvné strany uskutočnia vzájomné konzultácie na jeho vyriešenie.

Článok 11

	Ustanovenia tejto dohody sa nedotýkajú práv a povinností zmluvných strán, ktoré vyplývajú z iných medzinárodných zmlúv, ktorými sú zmluvné strany viazané. 

Článok 12

1. Táto dohoda nadobudne platnosť dňom doručenia posledného oznámenia o splnení vnútroštátnych právnych predpisov zmluvnými stranami, ktoré sú potrebné pre nadobudnutie platnosti dohody.

2. Táto dohoda sa uzaviera na dobu 3 rokov a jej platnosť bude automaticky predlžovaná vždy na ďalší jeden rok, ak žiadna zo zmluvných strán písomne neoznámi druhej zmluvnej strane svoj úmysel vypovedať túto dohodu, a to najneskôr tri mesiace pred uplynutím doby jej platnosti. 

3. Zmluvné strany môžu meniť alebo dopĺňať ustanovenia tejto dohody na základe vzájomnej písomnej dohody. Tieto zmeny a doplnky nadobudnú platnosť v súlade s odsekom 1 tohto článku.

Dané v ................................................. dňa .................................................. 2001 v dvoch  pôvodných vyhotoveniach, každé v slovenskom a ruskom jazyku, pričom obe znenia majú rovnakú platnosť.

          

         Za vládu								      Za vládu
Slovenskej republiky           	                          		      Bieloruskej republiky